Magyar Rádió - leiratok
***06:00***

Felvezető

Headline

Szignál: Kossuth Rádió - otthon a világban. 
Mv: Ez a 180 Perc, a Kossuth Rádió hírmagazinja június 27-én csütörtökön pontosan 6 órakor. Jó reggelt kívánok, Kocsis Éva vagyok. [...]

Könyvajánló

Szignál: Fülszöveg - a Kossuth Rádió könyvkínálója. 
Mv: Kivetkőzik a rendből, beöltözik a világba a tudós. Hász Róbert Vénusz vonulása című regényét a Kortárs Könyvkiadó jelentette be, a kötetről Fehér Charlotte szerkesztő beszél, a riporter Házi Hunor. 
Riporter: Egy vérbeli történelmi regénnyel van dolgunk, hiszen a főhős Sajnovics János fiatal jezsuita tudós, aki az 1760-as években Nagyszombatról elindul egy kis dániai szigetre, hogy elkísérje mesterét Hell Miksát udvari csillagászt, akivel együtt egy csillagászati jelenséget szeretnének megfigyelni. Hell Miksa ugye az idős tudós, aki rendületlenül hisz abban, amiben addig, Sajnovics viszont fiatal és nyitott a világra. 
Fehér Charlotte, szerkesztő: A történelmi utazás és a történelmi kereteken túl azért érdemes egy kicsit a címre is, mondjuk a célra is odafigyelni, hiszen a Vénusz bolygó Nap előtti átvonulása egy olyan fontos és várt esemény volt az akkori tudománytörténetben, amellyel későbbi komolyabb méréseket szerettek volna megalapozni, és hát ennek kapcsán több szinten és több síkon is értelmezhetjük magát az egész regényt, és ezt az egész utazást is. Egyfelől van egy történelmi út, amely Sajnovics naplójára támaszkodik, egyfelől van egy csillagászati, egy magasabb, egy égi szféra, tehát tulajdonképpen ahogy kötött pályán mozognak a bolygók, és ezek kiszámíthatók évszázadokon keresztül, és amellett pedig van egy esetleges pálya, két ember útja, akik mind szubjektumok változók, és ebben a változásban élik meg ezt az utazást. És ezek az ellenpontok, ezek az összjátékok mozgatják tulajdonképpen az egész regényt és cselekményt. 
Riporter: És hát ellenpontokat fedezhetünk fel magában a főhősben Sajnovics Jánosban is, hiszen ő az, aki elkezd kételkedni a saját eddig tudásában, és talán arra is fut ki a regény, hogy megfér-e egymás mellett tudomány és hit. 
Fehér Charlotte: Én úgy gondolom és úgy érzem a regény néhányszori olvasása után, hogy megfér egymást mellett a hit és a tudomány. Az a rend, amiből kilépnek Hell és Sajnovics. 
Riporter: A jezsuita rend. 
Fehér Charlotte: A jezsuita rend, ez tulajdonképpen egy mikrokozmosz. Tehát nyilván a szerzetesi életnek van egy nagyon komoly rendje, mindennapjai, és az az érdekes, hogy levetik magukról a szerzetesi ruhát, ez is egy szimbolikus dolog, úgyhogy úti ruhában, polgári ruhában indulnak útnak. És hát ez a nagy kérdés, hogy hát ez a szépsége is a János számára szerintem ennek az utazásnak, hogy ezt a védőburkot, tehát egyrészt a jezsuita rendet, annak minden külsőségét, korábbi zárt világát letéve az utazás során nyitottá válik újabb impulzusokra, legyen ez akár teológiai szempontú, vannak állam elméleti impulzusok, amik őt érik, tudományos újabb felfedezések, különféle - mondhatjuk így - akár kísértésekbe is kerül, és hát nagyon érdekes, hogy így védtelenül az ő hite az a igazándiból naiv, gyermek, saját hite, hogyan edződik a különböző külső impulzusok alatt. 
Riporter: Melyik csoportba tartozik Hász Róbert, hiszen vannak írók, akik úgy gondolják, hogy a történelem az csak egy kulissza lehet, mai problémákkal, mai jelenségekkel tud foglalkozni egy történelmi regényen keresztül is, mások viszont megpróbálnak azért belehelyezkedni a módba és épen ezért a kor problémáit vetik fel. 
Fehér Charlotte: Hász Róbert mindenképpen komolyan foglalkozik a múlt feltárásával, tehát abszolút hitelesen láthatjuk a korabeli Európát az ételek ízétől, illatától kezdve egészen a korabeli zeneműveken, költészeti alkotásokon, hogyan élnek, milyen bútora van egy háznak, átélhetjük magát a korszakot. Útitársai lehetünk tulajdonképpen Jánosnak, a saját életünkön is átszűrve a múltnak a kérdéseit. Nagyon izgalmas, hogy számomra nem tűntek úgy ezek a kérdések, minthogyha ez csak arra a korra vonatkozott volna. Olyan kérdések merülnek fel, ugye mondjuk akár az Újvilág meghódítása, vagy a demokrácia, vagy ilyen államelméleti kérdések kapcsán, amelyek érdekelhetik a mai olvasót, és akár a művészeti kérdéseknél, vagy egy-egy újabb tudományos felfedezés az mindig egy olyan mérföldkövet jelent, amitől esetleg fél az ember, tehát például egy olyan érdekes dolgot mutatnak be szerzetesek Prágában, hogy Homo Mechanicusok, tehát ilyen gépszerű lények tevékenykednek. Hát nyilván ilyen mechanikus szerkentyűk, és hát felmerül Jánosban, hogy mi lesz majd, amikor az emberek helyett esetleg ilyen Homo Mechanicusok, tehát valamiféle gépek fognak dolgozni a bányákban, egyéb más kézműves területen. És hát nagyon érdekes innen visszatekinteni már csaknem évszázad távlatából, hogy na most mi hogyan állunk ehhez, hogyan érvényes ugyanez a kérdés felvetés. 
Mv: Hász Róbert Vénusz vonulása című regényét a Kortárs Könyvkiadó jelentette meg. A kötetről Fehér Charlotte szerkesztő beszélt, a riporter Házi Hunor volt. 
Szignál: A Fülszöveg a Magyar Szak- és Szépirodalmi Szerzők és Kiadók Reprográfiai Egyesületének támogatásával készült.